Det var kun lige blevet lyst, da mange af Aalbæks borgere strømmede ned til havneområdet mandag morgen. Aftenens dramatiske skyderi var det helt store samtaleemne. For det er bestemt ikke hver dag, at der er det store politiopbud i den lille by, der har omkring 1500 indbyggere. At hændelsen søndag aften var så dramatisk, som den var, kom som et chok for mange af de lokale. - Jeg blev da helt forskrækket, da jeg hørte i fjernsynet i morges, hvad der var sket, siger Bent Brix Olesen fra Aalbæk. - Jeg synes, at det er helt utroligt, at sådan noget sker i Aalbæk. Der sker ellers aldrig noget her i byen, siger Thomas Jensen, der ofte kommer tager ned på havnen for at mødes med sine kammerater om aftenen. Han priser sig lykkelig for, at han blev hjemme søndag aften: - Jeg er godt nok glad for, at der ikke var nogen hernede, siger han. I løbet af hele dagen stimlede de lokale sammen for at følge med i politiets arbejde på havnen. En af de mange, der var mødt op, var havnefoged Birte Vadsager. Søndag aften oplevede hun politiaktionen på nærmeste hold. - Jeg vågnede ved, at der var helikopterlarm. Det var meget højt og intenst, og det blev bare ved. Jeg tog tøj på for at gå ud at se, hvad der skete, og så så jeg, at der var afspærringer over det hele, og blå blink over alt, siger hun. I Aalbæk er havnen et samlingssted for mange. Derfor kommer aftenens hændelse som et ekstra chok. - Rigtig mange unge mennesker kommer herned om aftenen. De er 13-15 år. Tanken om, at de kunne have været blevet fanget i noget i aftes, det er helt forfærdeligt. Godt det ikke skete, siger Birte Vadsager.
Borgerne i Aalbæk stimlede hele mandagen sammen på havnen for at følge politiets arbejde efter den dramatiske skudepisode søndag.